Oikeusministeriö/Avoimuusrekisterivalmistelun asiantuntijatyöryhmä

MUISTIO 4.3.2021

# Alustavat pykälämuotoilut liittyvien lain tarkoitukseen, soveltamisalaan ja rekisteritietoihin

## Tausta

Muistiossa esitettynä aikaisemman valmistelun perusteella muodostettuja pykäläluonnoksia lain tarkoituksesta, soveltamisalasta ja rekisteritiedoista. Aikaisemmasta valmistelusta poikkeavat muutokset on merkitty keltaisella. Muotoilut ovat alustavia, ja työryhmältä kaivataan näkemyksiä erityisesti seuraaviin kysymyksiin:

* Puuttuuko pykäläluonnoksista asioita?
* Mitä asioita pykälistä tulisi korostaa yksityiskohtaisissa perusteluissa?
* Ovatko pykäläluonnoksissa käytetyt termit ymmärrettäviä ja selkeitä?
* Onko pykäläluonnoksissa tällä hetkellä avattu jotain liikaa/liian vähän?

Lisäksi pykälien yhteydessä on mahdollisesti laitettu yksityiskohtaisia kysymyksiä kommentti-sarakkeessa.

## Pykäläluonnokset

**Avoimuusrekisterilaki**

Eduskunnan päätöksen mukaisesti säädetään:

***1 § Lain tarkoitus***

*Avoimuusrekisterilain tarkoituksena on parantaa eduskunnassa, valtioneuvostossa, ministeriöissä ja valtion virastoissa tehtävää päätöksentekoa avaamalla niihin kohdistuvaa vaikuttamistoimintaa (lobbausta), jota harjoitetaan pitämällä yhteyttä päätöksentekijöihin ja valmistelijoihin.*

***2 § Vaikuttamistoiminnan ja sen avustamisen rekisteröinti***

*Avoimuusrekisteriin on rekisteröitävä oikeushenkilöiden ja yksityisten elinkeinonharjoittajien yhteydenpitoa, joka kohdistuu:*

*1) kansanedustajiin tai näiden avustajiin;*

*2) ministereihin;*

*3) eduskunnan, ministeriöiden tai valtion virastojen virkamiehiin;*

*sekä tällaisen yhteydenpidon ammattimaista avustamista.*

**3 § Soveltamisalan rajoitukset**

*Tätä lakia ei sovelleta:*

1. *järjestäytymättömään kansalaistoimintaan;*
2. *yksityiseen elinkeinonharjoittajaan, jonka elinkeinotoimintaan ei liity päätoimista 1 §:ssä mainittua yhteydenpitoa taikka yhteydenpidon avustamista;*
3. *tavanomaiseen asiointiin viranomaisissa;*
4. *tuomioistuimiin tai valtioneuvoston oikeuskanslerin toimintaan;*
5. *satunnaiseen vaikuttamistoimintaan, jos toimintaan ei liity merkittävää taloudellista tai yhteiskunnallista intressiä ja sitä ei tehdä korvauksesta tai kolmannen osapuolen puolesta;*
6. *viranomaisiin, yksityisiin julkisoikeudellisiin laitoksiin, eduskunnan alaisiin virastoihin, valtion liikelaitoksiin sekä lakisääteisiä tehtäviä hoitaviin muihin julkisyhteisöihin tai toimijoihin niiden tehtävien hoidon osalta;*
7. *valtion omistajaohjaukseen kuuluvaan yhteydenpitoon;*
8. *vieraan valtion, Euroopan unionin tai kansainvälisen hallitustenvälisen järjestön nimissä toimiviin henkilöihin tai organisaatioihin;*
9. *puoluetoimintaan, vaaleissa ehdokkaana olevien tukiyhdistyksiin tai valitsijayhdistyksiin. Lakia sovelletaan kuitenkin eduskunnan ryhmäkanslioihin.*

**4 § Rekisterin sisältämät tiedot**

*Avoimuusrekisteri sisältää rekisteröitävistä toimijoista seuraavat tiedot:*

1. *perustiedot:*
2. *yksityisen elinkeinonharjoittajan toiminimi, mahdollinen aputoiminimi, yritys- ja yhteisötunnus tai muu vastaava tunniste sekä yhteystietoina sähköpostiosoite tai postiosoite ja puhelinnumero;*
3. *oikeushenkilön toiminimi, mahdollinen aputoiminimi, yritys- ja yhteisötunnus tai muu vastaava tunniste sekä* *yhteystietoina sähköpostiosoite tai postiosoite ja puhelinnumero;*
4. *toimialatieto sekä yleiskuvaus toiminnasta;*
5. *rekisteröinnin päivämäärä;*
6. *sellaiset 7 §:n 2 momentin nojalla määrätyt varoitukset sekä sellaiset kehotukset ja kiellot, joiden tehosteeksi on asetettu uhkasakko;*
7. *tieto toiminnan lopettamisesta ja ajankohta;*
8. *tieto toiminnan uudelleen aloittamisesta ja ajankohta;*
9. *yhteydenpitoa koskevat tiedot:*
10. *yhteydenpidon kohteet, määrät, aiheet, tavat ja ajankohdat;*
11. *vaikuttamistoiminta muiden yhteisöjen kautta;*
12. *toimeksiantajan nimi,* *jos yhteydenpito tehdään kolmannen osapuolen toimesta;*
13. *yhteydenpidon avustamista koskevat tiedot:*
14. *avustettavan toimijan toiminimi,* *mahdollinen aputoiminimi, yritys- ja yhteisötunnus tai muu vastaava tunniste sekä yhteystietoina sähköpostiosoite tai postiosoite ja puhelinnumero;*
15. *avustamisen aihe ja ajankohta;*
16. *vaikuttamistoiminnan taloudelliset tiedot, jotka sisältävät arvion edellisen kalenterivuoden aikana vaikuttamistoimintaan käytetyistä resursseista.*

*Eduskunnan, ministeriöiden ja valtion virastojen virallisiin kuulemisiin sekä virallisesti asetettuihin työryhmiin osallistumista koskevat tiedot voidaan lisätä rekisteriviranomaisen toimesta nähtäville avoimuusrekisterin verkkosivuille.*

*Rekisteriin voidaan merkitä vapaaehtoisesti annettavia muita vaikuttamistoimintaan liittyviä tietoja, kuten tieto julkisesta kampanjoinnista. Rekisteriviranomainen voi lisätä rekisterin yhteyteen muita hallinnon avoimuuteen liittyviä aineistoja.*